Papersnake/gushiwen huggingface dataset:
一翁行为阎家店老人作
李承烈（清代）

四围寂寂云苍苍，茅屋闭门树压墙。一翁扶杖立道旁，面黑发蓬形瘠尪。

有客有客自远方，白马红缨束锦攘。忍饥百里来此庄，左顾右盼心皇皇。

见翁下马索糗粮，翁为流涕褰衣裳。引客左旋登草堂，坐客东壁之绳床。

为言历岁岁大荒，颗粒不入仓与箱。巧妇欲炊无秕糠，草根树皮充饥肠。

年来草尽树亦戕，老幼饿死壮者亡。十得一生终不祥，三春大疫成膏肓。

村中男女百口强，慭遗一老凌秋霜，鸡犬不闻牛马僵，败芦裹尸道相望。

至今白骨无人藏，焉得一饭王孙尝。客闻斯言心感伤，别翁泪湿双目眶。

出门上马手执缰，欲行且止重徬徨。饿眼看天落日黄。
三月乙巳来赋盐万岁乡且搜猕匿赋之家晏饭此
黄庭坚（宋代）

幽丛秀色可揽撷，煮饼菊苗深注汤。
饮冰食蘖浪自古，摩挲满怀春草香。
送曾绎松滋令
刘摰（宋代）

粹行完圭璞，谭经得圣真。青袍尚腰折，素蕴喜民亲。

友益予孤陋，官闲子隐沦。风骚应赋古，亭下蜀江春。
霜
徐玑（宋代）

诗鬓晓星星，霜天似水清。
风当窗眼入，冰向砚池生。
已瘦梅枝影，独乾竹叶声。
夜来天地洁，惟是月华明。
梅花百咏 其五十七 通神
李江（明代）

品汇纷纷独绝伦，生成标格似何人。至诚不息悠而久，体物无遗一故神。

碧玉壶中天洞达，锦屏风面月清新。欲知洁静精微处，一部羲经字字真。
双调忆王孙
阚寿坤（清代）

满地红飞成画景。馀别院、短柯风冷。化工不肯弃零缣，也抹上、胭脂粉。

春来酣处归期紧。听一夜、小楼雨阵。子规生怕看花迟，特唤起、春眠醒。
车中读元曲漫题
诸可宝（清代）

十二珠帘不上钩，红牙短拍试新喉。文章曲似琴心转，宫谱传将笛眼偷。

秋雨梧桐谈院本，春风杨柳唱《伊州》。词场从此多研调，毕竟元人胜一筹。
满庭芳 赠三水县三老先生
马钰（金朝）

志当坚确。性常柔弱。心猿意马牢缚。爱欲尘情俗念，一齐拂却。过去未来事理，莫寻思、更休计度。居物外，守清贫潇洒，莫嫌寂寞。慎勿忧愁衰老，如有病，心中转生欢乐。若是临行好弱，境界休著。常守真常无伴，得灵明、自然辉霍。神光灿，管惺惺洒洒，超升碧落。
题金山金鳌阁
王奕（元代）

谁橐红炉铸宝刀，辟开太极奠金鳌。
尾摇光岳星辰转，背负乾坤日月劳。
潮落潮生通气息，帆来帆去动毫毛。
不知南北车书混，此际翻身第几遭。
句
谌祜（宋代）

梁有字题何岁月，藏无经在亦香镫。
失题（一作送前汝州李侍御罢归宣城第二首）
许棠（唐代）

独夜长城下，孤吟近北辰。半天初去雁，穷碛远来人。

月黯氛埃积，风膻帐幕邻。惟闻防虏寇，不语暗伤神。
挽张南轩先生八首 其五
彭龟年（宋代）

吴楚尚禨鬼，习俗久已尨。淫词张郁气，驰走如奔泷。

春秋严报祈，夜鼓纷逢逢。娱神杂羽翿，酾酒堆罂缸。

间用次睢社，千金博奇庬。公能揭正理，开此一世憃。

宁关祠有无，庐屋记崆㟅。要令冥行人，从兹得明釭。
重九日登石阁三首
邵雍（宋代）

今岁重阳日，凭栏气候迟。
云烟虽已淡，林木未全衰。
天地开怀处，山川快眼时。
栏干空倚遍，此意有谁知。
寿阳罢郡日…瑞物。发寿阳分司敕到又遇新正感怀书事
李绅（唐代）

休为建隼临淝守，转作垂丝入洛人。罢阅旧林三载籍，

又开新历四年春。云遮北雁愁行客，柳起东风慰病身。

渐喜雪霜消解尽，得随风水到天津。
山游
蒋湘培（清代）

高山如梯空，突兀露脊背。下临小坡阜，波涛浩破碎。

姽婳多余妍，奇怪或分外。青苍虽一气，俯仰各殊态。

攀萝陟层巅，跨险入幽霭。天工信好事，乘酣作狡狯。

当其抒壮藻，往往得奇概。上有幽人居，似保清净退。

偃月作岩屏，裁云出松盖。颇疑苏门徒，青眼非我辈。

余亦栖迟人，清辉澹相对。逍遥久忘归，终焉谢尘壒。
盆池
陈与义（宋代）

三尺清池窗外开，茨菰叶底戏鱼回。
雨声转入浙江去，云影还从震泽来。
田六娘子下火
释怀深（宋代）

浮生三十二春秋，方始修行肯转头。底事又随云雨去，烟波江上使人愁。

休休休，不用愁，聚散还同水上沤。直饶寿得三十岁，不免输他这一筹。
壕上书事
杨万里（宋代）

十里长壕展碧漪，波痕只去不曾归。
鹭鸶巳饱浑无干，独立朝阳理雪衣。
绍兴朝日十首
佚名（隋代）

［黄钟为角］升晖丽天，阳德之母。
率无颇偏，兼烛下土。
恭事崇坛，礼乐具举。
顿御龙，裴回容兴。
雨泊鲟鱼村隔舟讯杨承之　癸酉北征舟中作
郭之奇（明代）

寂寞江村处，连绵风雨时。招邀无一事，闻问各何思。

玄草君成否，危言我亦为。消閒差此胜，分手共成诗。
蛇盘驿
曾极（宋代）

枳篱华屋半雕残，列肆屠羊客卸鞍。
霸气销沉形影歇，龙盘何事作蛇盘。
闻家则堂大参归自北寄呈
林景熙（宋代）

滨死孤臣雪满颠，冰毡齿尽偶生全。
衣冠万里风尘老，名节千年日月悬。
清泪秋荒辽海鹤，古魂春冷蜀山鹃。
归来亲旧惊相问，禾黍离离夕照边。
张阳扶自济南过宿别
李宪噩（清代）

漂泊来何处，惊心鬓欲华。故乡惟有墓，去日已无家。

坐久孤镫暗，夜凉春雨赊。来朝更分散，还是隔天涯。
醉翁操•琴曲赠游墅居停
董以宁（清代）

醉翁。匆匆。相逢。问何如，黄公。为怜客子兮途穷。自言座上樽中。

酒不空。饮予在花丛。花饮清霜兮醉红。

杯盘狼籍，我亦龙钟。洗觞更酌，抚壁上之焦桐。

一鼓而召清风。再鼓而和长松。愁多曲未终。噫我来自东。

我别兮忡忡。君其目送兮飞鸿。
清平乐·绿杨春雨
韦庄（唐代）

绿杨春雨，
金线飘千缕。
花拆香枝黄鹂语，
玉勒雕鞍何处。
碧窗枝断燕鸿，
翠帘睡眼溟蒙。
宝瑟谁家弹罢，
含悲斜倚屏风。
中秋
黄庭坚（宋代）

灏气才中兔魄圆，众躔韬彩独娟娟。
魏宫乌绕空枝上，汉苑桐凋露井前。
金液万重涵渤海，玉沙千里对江边。
遥知此夕多情思，三级萧台枕碧涟。
天柱峰
□韫（宋代）

拄天屹页断鳌根，卧草蒙茸伏虎痕。
想见山中明月夜，有人长啸抱崑崙。
游灵山二首
陈造（宋代）

高人避俗水云居，客子偷闲簿领馀。
本自毗耶病居士，不妨僧饭小躇蹰。
同友人宿山院
释智圆（宋代）

共依清境宿，话道复论文。
潭月秋深见，山钟夜后闻。
虫声深古砌，萤影没残云。
会约长栖此，炉香树下梵。
减字木兰花（水学林己丑寿旦，适归庐陵。其先世相州人居永和今家临川）
刘辰翁（宋代）

相州锦好。待到相州人已老。颍水归田。白鹭惊猜已十年。

太师水父。晚遇明时方用武。大笑相逢。把酒家乡是客中。
早秋
白玉蟾（宋代）

云来云去状秋阴，细雨笼晴夕照沉。
半夜月明千籁静，一声猿叫万山深。
吴真州屡交诗而不及见告去送别
陈杰（宋代）

论心曾未面，惜别重相於。
此复失交臂，何当逢下车。
倚风三弄笛，搔首十年书。
吟卷歌壶暇，春江足鲤鱼。
寒夜
张元升（清代）

细雨扑南窗，孤鸿愁北渚。寒夜角音阑，空阶木叶聚。

于以临高秋，忽焉怀古处。巢许已成名，唐虞亦徒苦。

悲歌复长啸，渺渺向谁语。
江州五咏 庾楼
苏辙（宋代）

元规情不薄，上客有殷生。
夜半酒将罢，公来坐不惊。
舞翻江月迥，谈落麈毛轻。
尘世风流尽，高楼空此名。
古兴十六首 其四
沈辽（宋代）

修道须阴功，留侯亦何为。区区欲报怨，方为帝王师。

辟谷学赤松，强为女子饴。黄石更殉葬，空令后人疑。
贫贱诗
释文珦（宋代）

贫贱交亲绝，形影自相吊。
清泉白石间，朝夕事吟啸。
甑堕何足言，灰死不须溺。
达人乃知此，宁免俗士诮。
田家建除体
洪咨夔（宋代）

建鼓劝竭作，除田绿纷披。
满筑沮泽岸，平流绮堘陂。
定约欲水沮，执热愿雨随。
破柱雷电合，危檐溜绅垂。
成功一天瓢，收获万京坻。
开元贞观盛，闭关更休师。
舟行青溪道中入歙十二首
方回（元代）

蕨拳欲动茗抽芽，节近清明路近家。
五日缓行三百里，夹溪随处有桃花。
咸阳
郑谷（唐代）

咸阳城下宿，往事可悲思。未有谋身计，频迁反正期。

冻河孤棹涩，老树叠巢危。莫问今行止，漂漂不自知。
减字木兰花（十劝）
沈瀛（宋代）

十巡今止。乐事要须防极喜。|<淳子髡曰：酒极则乱，乐极则悲>|烛影摇风。月落参横影子通。

粗茶淡酒。五十狂歌供宴寿。敬谢来何。再得寻盟后日多。
九曲櫂歌十首
白玉蟾（宋代）

寂寂秋烟锁碧湾，往年此地有禅关。
不神移入龙宫去，一夜风雷吼万山。
仁宗皇帝挽词三首 其一
曾巩（宋代）

纳谏终无牾，知人久更明。恩波通四海，寿域载群生。

异俗衣裳会，诸儒雅颂声。威灵空想象，盛德讵能名？
金刚随机无尽颂 其三 不受不贪分第二十八
释印肃（宋代）

不应贪福德，强接无生客。闻声恰似聋，见声非外色。
曹民部藏何太守山水障歌
祝允明（明代）

苍烟横晚江，江树不可辨。远山虢国眉，近山鬒不变。

谁将元气夜半翻，凌乱少陵好东绢。幽人绝流一苇航，应恨可人不相见。

千村万落路不通，恐有闭门忘世翁。孔明渐老安石卧，谁为苍生起卧龙。

须臾云树开苍茫，始识九疑分潇湘。良工出自何水部，妙思已落陈思王。

陈思王，今葛谢，袖中翛翛有造化。萧斋晏坐对图画，时发云霖润天下。
缺题
曹勋（宋代）

罗绮生香散隐霞，春光不让五侯家。东风二月苏堤路，树树桃花间柳花。
句 其一
刘泾（宋代）

初起褪红唇启绛，半沾斜绿眼横波。
鱼
苏轼（宋代）

湖上移鱼子，初生不畏人。
自从识钩饵，欲见更无因。
浣溪沙（王仲时席上赋木犀）
张元干（宋代）

翡翠钗头缀玉虫。秋蟾飘下广寒宫。数枝金粟露华浓。

花底清歌生皓齿，烛边疏影映酥胸。恼人风味冷香中。
赵端行杜子野游虎丘有诗仆因思旧与赵子野同宿唱和留题
戴复古（宋代）

出城十里许，有此一山门。丘在虎无迹，池清剑有痕。

孤松冠岩顶，万竹绕云根。借问东轩壁，旧题存不存。
李才翁懒窝
林宪（宋代）

终日云气厚，浸浸雨将倾。
如何才入夜，月轮皎如冰。
云去露飞洒，星稀天熨平。
正恐中秋节，未必如许清。
临江军
文天祥（宋代）

江岸今多啮，城居昔屡焚。
市人半伧父，竖子亦将军。
蛟哭金洲雨，猿啼玉观云。
周郎坟土上，回首泪成痕。
夜游宫（句景亭）
张孝祥（宋代）

听话危亭句景。芳郊迥、草长川永。不待崇冈与峻岭。倚栏杆，望无穷，心已领。

万事浮云影。最旷阔、鹭闲鸥静。好是炎天烟雨醒。柳阴浓，芰荷香，风日冷。
桂殿秋（题洞霄）
李仁本（宋代）

飞翠盖，走篮舆。乱山千叠为先驱。洞天迎目深且窈，满耳天风吹步虚。
兰陵王　云州旅次
屈大均（明代）

大同破。犹记姜家作祸。藩王邸、边草上墙，紫兔黄羊啮花朵。

葱边雪饼大。围坐。双姬泥我，琵琶弄、争唱玉郎，道是西宫内人作。

康陵旧经过。有无里雕旗，三里龙舸。豹房亲上葳蕤锁。

爱贾屋妖冶，雁门妆束，金元杂剧教婀娜。于回辇无奈。

烽火。御楼堕。任马踏含桃，人摘蘋果。槐龙阴暖花当卧。

怕对对悲篥。叫云相和。凄酸难听，语客去，及早个。
晚春遣兴二绝
白玉蟾（宋代）

不但风饕雨更尤，落英满地诉春愁。
诗人分韵留春处，一句韩诗七个阄。
杂咏下 豹岩
洪适（宋代）

九仞基人力，千峰夺地灵。日长频拄颊，雾暗可藏形。
九日登盛林山
姚学塽（清代）

孤阜试登攀，阴晴指顾间。归云仍带雨，斜日忽衔山。

风物重阳好，浮生几日间。明年望乡处，落叶满燕关。
菊花新 其七
葛长庚（宋代）

有个闷甚处，一向如痴醉。独倚住危阑，坐咬无名指。

金鱼玉雁一从去，绝消息。念念怀天帝。密与冥契。

晴霞照水。叹细草新蒲寒萋萋。对夕照，树色烟光相紫翠。

花落莺啼。把往事似川逝。光阴速，何时是伊归日。
和姚明之
王质（宋代）

草色动秋绿，松阴留晚清。日烘蝉吻燥，风助燕身轻。

苍莽家千里，飘零酒一觥。客愁销不尽，还与暮烟生。
山房惠猫
张良臣（宋代）

从来怜汝丈人乌，端正衔蝉雪不如。江海归来声绕膝，定知分诉食无鱼。
以诗句咏梅 屋帘斜入一枝低
方蒙仲（宋代）

异时兰见锄，只以当门故。请君阳春看，少让梅一步。
偈颂四首
释惟一（宋代）

今岁今宵尽，日日日从东畔出。
明年明日来，朝朝鸡向五更啼。
滦水秋风词三首 其二
柳贯（元代）

朵楼清晓常祠罢，吾殿新秋曲宴回。御帛功由寒女出，分颁恩自九天来。
赠广利大师歌
吴融（唐代）

化人之心固甚难，自化之心更不易。化人可以程限之，

自化元不有其志。在心为志者何人，今日得之于广利。

三十年前识师初，正见把笔学草书。崩云落日千万状，

随手变化生空虚。海北天南几回别，每见书踪转奇绝。

近来兼解作歌诗，言语明快有气骨。坚如百炼钢，

挺特不可屈。又如千里马，脱缰飞灭没。好是不雕刻，

纵横冲口发。昨来示我十馀篇，咏杀江南风与月。

乃知性是天，习是人。莫轻河边羖fG，飞作天上麒麟。

但日新，又日新，李太白，非通神。
唐希雅雪鹊
陆游（宋代）

烈风大雪吞江湖，巨木摧折竹苇枯。
乌鸢瑟缩堕地死，岂复能顾卵与雏。
棘枝拔出乱石罅，凛凛生气独有余。
耐寒两鹊亦异禀，羽族有此山泽臞。
神凝气劲中自足，不待晴日相鸣呼。
深知画手亦怪伟，用意直刮造化炉。
氄毛虽细爪翮健，落笔岂独今所无？我评此画如奇书，颜筋柳骨追欧虞。
拟归田园 其四
张九成（宋代）

不必效沮溺，聊与世相娱。荒山无邻里，人烟在村墟。

所以近城市，幽处卜吾居。门前草三径，堂下柳五株。

虽无羊酪羹，箪瓢亦晏如。在我傥知足，清贫乐有馀。

子云作甘泉，相如赋子虚。嗟我懒此学，箧中一字无。
送王仲矜赴兴元倅
吴芾（宋代）

有志男儿自不同，出门慷慨气如虹。
远谋尚欲安天下，小试何妨佐汉中。
此地从来为重镇，乃翁还更有遗风。
一行莫起徒劳叹，看即人歌别驾功。
三山春宴图歌
何景明（明代）

自有三山镇京口，形势跨绝东南山。江吞海吐互变见，参天峙地何巑岏。

凭风倒影万楼阁，动摇缥缈虚无间。色开岛上金银阙，气接天中龙虎关。

我从唐翁画图见，大夫指点三山宴。仙人骖鸾倏来往，烟鬟雾佩流云霰。

江桃千春一放花，海桑亘古终难变。开图为雁长生词，却讶丹青山水奇。

白浪闪灼金芙蓉，青天静拭青琉璃。蓬莱下用六鳌载，缑岭遥将双凤骑。

地灵生人本非偶，祷尼降岳理亦有。大夫家住三山口，綵衣归来奉翁母，愿言寿比三山久。
偈八首 其八
释思慧（宋代）

闰年节候晚，六月始梅蒸。一番云过一番雨，半日阴来半日晴。

草鞋烂却浑闲事，苦是禅人眼不醒。
杂兴十首 其十
程俱（宋代）

少小思振奇，颇恨身不成。身长益多累，信与忧俱生。

回思二纪间，浪使倏忽争。谁能补黥劓，反我孩与婴。
冬夜酬范秘书（一作九衢春日酬范秘书）
李频（唐代）

九衢行一匝，不敢入他门。累日无馀事，通宵得至言。

命嗟清世蹇，春觉闰冬暄。翻覆吟佳句，何酬国士恩。
太阳
丘葵（宋代）

太阳一入地，亦足蒸成霞。
老学傥能勉，声绩岂不华。
和陈成伯小饮
韦骧（宋代）

布素平生友，如公乃达人。相逢临远水，累岁望清尘。

万语难穷意，三杯且混真。鹏鹪各飞举，同是未归身。
寄友人
黄宽（清代）

早春同一别，尽日掩柴门。好句有时得，穷愁无复言。

晓迟江上棹，夜宿月明村。未必不相忆，往来劳梦魂。
摸鱼子 秋仲一日，李具瞻待御偕予过天庆观
白朴（元代）

藉草于苍苍万玉中，觞咏乐甚。道官王默堕者在焉，且盟其两柏森立间构亭，为游目骋怀之所。翌日赋此，记一时之概耳。望参差、冶城烟树。故人知在琳宇。绣衣来就论文饮，随意割鸡炊黍。欢乐处。忘尔汝。清谈况有神仙侣。一杯缓举。放远目增明，遥岑出翠，俯仰几今古。红尘梦，不到丹台紫府。寻真偶得佳趣。两株翠柏参天起，千亩渭川烟雨。君已许。向平分风月，挥洒锦囊句。
中秋夜不见月
元凛（唐代）

蟾轮何事色全微，赚得佳人出绣帏。四野雾凝空寂寞，

九霄云绣绝光辉。吟诗得句翻停笔，玩处临尊却掩扉。

公子倚栏犹怅望，懒将红烛草堂归。
惺惺石
释师观（宋代）

惺惺石上坐频呼，绝后依前又再甦。
自古自今无变异，直教觑著眼睛枯。
鹤雏引
李新（宋代）

君不见郝氏庭前晚日破秋阴，隆也便便千古心。
又不见云梦隆矶碧水处，俊也清名挂青名。
儒风忠节两传家，杰气源源长不已。
武威夜色沈秋月，武威楼上歌声咽。
梦回天与玉麒麟，争似峨眉千仞雪。
雪中落落多乔松，苍枝偃干如虬龙。
枝上曾栖云表鹤，养雏飞去翔寥廓。
年来又见鹤雏归，城郭依然人已非。
悠悠却返烟霄去，蜀雾秦云千里暮。
逍遥咏
宋太宗（宋代）

渐省虚名理，真求一味清。
目前皆是景，心内蕴长生。
白露秋催促，红花叶自轻。
物情归即悟，疑滞两无成。
赵侯则苏经佐梁羲年何子玉苏平仲见过草堂分得豪字迟黄元生昆玉不至
欧必元（明代）

翛然秋色满江皋，开径邀宾岂惮劳。天地一丘容喻马，风尘万惮付持螯。

尊前倚剑神偏壮，酒后分题语自豪。见说风流虚二仲，可无高咏及蓬蒿。
泐潭暹上人出示延福颂古三首索鄙语因用其韵
释慧空（宋代）

马驹踏杀天下人，炙地熏天气转腥。
百岁翁翁开口笑，江西从此足人行。
送茹子苍暂归会稽
陈恭尹（清代）

擒文宿昔有高誉，曾策天人上玉除。海外未舒千里足，客中犹著五车书。

恩存棠树诗常咏，寓共江城迹暂疏。本为丹砂求作宰，知君不厌岭南居。
闻紫云丈丹成志喜
霍与瑕（明代）

秋色凄清沁玉坛，几回醒梦破邯郸。笛吹沧海涛偏恶，书寄辽阳墨未乾。

九转丹成真异事，三山桃熟倘同飧。他年骑鹤碧空过，指点江头认石澜。
望定州寺
王建（唐代）

回看佛阁青山半，三四年前到上头。

省得老僧留不住，重寻更可有因由。
金明池 燕台怀古，和申随叔翰林
朱彝尊（清代）

西苑妆楼，南城独骑，几处笳吹芦叶？孤鸟外生烟夕照，对千里万里积雪。

更谁来击筑高阳？但满眼花豹明驼相接。剩野火楼桑，秋尘石鼓，陌上行人空说。

战斗渔阳何歇？笑古往今来，浪传豪杰。绿头鸭悲吟乍了，白翕雀醉歌还阕。

数燕云十六神州，有多少园陵，颓垣断碣。正石马嘶残，金仙泪尽，古水荒沟寒月。
过吴景帝陵
温庭筠（唐代）

王气销来水淼茫，岂能才与命相妨。

虚开直渎三千里，青盖何曾到洛阳。
题子昂书归去来词
王行（元代）

虚馆坐清晓，高秋零露时。佳菊秀可餐，寒葩含晚滋。

芳馨发孤思，写此归来词。馀兴犹未已，玄玉生琼枝。

孰谓公子怀，不与幽人期。抚卷三叹息，繄年非义熙。
赠周武冈胤昌时以考功法坐浮薄谪 其二
王世贞（明代）

苍苍千秋色，沈沈何时旦。一与王生游，遂为浮薄冠。

尊酒关他人，诗书同兹难。寻形诮嵇阮，传声依绛灌。

虽邻长沙谪，尚迩交州窜。拂拭瑶琴徽，为君再三叹。
春去也 飞絮
顾太清（清代）

春去也，点点舞杨花。落溷沾茵无定准，任教风送到天涯。

惆怅送年华。
寄梁鼎殿丞
赵湘（宋代）

登门长失约，千里阻关河。
每为秋风至，空令夜梦多。
旧时曾见许，新诺复如何。
想望临荒径，微微雨滴蓑。
偈颂一百一十七首
释绍昙（宋代）

道德五千言，深明玄妙句。
云门一字关，截断横陈路。
十二峰前，一分险布。
唤醒惺惺石上瞌睡主人公，握手评论，
掀眉笑语。惊放寒梅一两花，
漏洩先春，奔驰驰驿使。
哑，寻香逐臭虫人无数。
七爱诗 其三 卢徵君
皮日休（唐代）

吾爱卢徵君，高卧嵩山里。百辟未一顾，三徵方暂起。

坦腹对宰相，岸帻揖天子。建礼门前吟，金銮殿里醉。

天下皆餔糟，徵君独洁己。天下皆乐闻，徵君独洗耳。

天下皆怀羞，徵君独多耻。银黄不妨悬，赤绂不妨被。

而于心抱中，独作羲皇地。篮舆一云返，泥诏褒不已。

再看缑山云，重酌嵩阳水。放旷书里终，逍遥醉中死。

吾谓伊与周，不若徵君贵。吾谓巢与许，不若徵君义。

高名无阶级，逸迹绝涯涘。万世唐书中，逸名不可比。

粤吾慕真隐，强以骨肉累。如教不为名，敢有徵君志。
路傍女
于石（宋代）

路傍谁家女，踌躇不能去。
自言妾小时，家本樵川住。
十五嫁良人，长年秉机杼。
辛勤奉舅姑，足不越庭户。
去年秋枣红，边人健如虎。
移家入深林，自谓百无虑。
空山鸣剑戟，失色骇相顾。
星散各偷生，不幸适相遇。
妾身如风花，飘零委尘土。
妾命如蜉蝣，焉能保朝暮。
一死恨不蚤，空为年少误。
去去忽相失，零落在中路。
妾有乳下儿，咿哑方学语。
四海尚干戈，安知尔生死。
回首望天涯，家山在何处。
妾命负所天，顾影惟自怜。
自怜轻失节，天下何独妾。
塞上宿野寺
雍陶（唐代）

塞上蕃僧老，天寒疾上关。远烟平似水，高树暗如山。

去马朝常急，行人夜始闲。更深听刁斗，时到磬声间。
再边方山驿
李复（宋代）

春过方山驿，依然柳色新。
昔游尝弭节，旧记已埋尘。
往岁雠书客，新恩守土臣。
南来心不竞，时羡北归人。
葺居五首
苏辙（宋代）

庭方止数寻，风月所从入。
百年养毒树，攒芒比刀戟。
伐之念生久，不伐愁跣足。
且复为人谋，庖椹利朝食。
感旧一首为文应符母舅殉义而作
严熊（清代）

成仁取义是家尝，两代忠魂百代香。留发未须钉挂脑，裹尸唯见血沾裳。

东林道学传儿尽，阁老身家共国亡。泉下若知桑海事，也应同往叩穹苍。
游绣谷以柳塘春水慢花坞夕阳迟分韵得水字
周密（宋代）

维暮春之初，风日清以美。驾言清苕滨，行行问春事。

居然得幽胜，去郭才数里。亭台护脩竹，横桥带流水。

高堂敞山椒，虚楹宜小倚。群山若米聚，孤塔如笔峙。

枰棋列畴疃，培塿见城市。行舟类飘叶，游人若移蚁。

始知宇宙大，眼豁意为起。脩廊走秋蛇，蜿蜒彻山趾。

远近蒸红霞，川谷成锦绮。东风宠芳草，新晴侈嘉蘤。

天机巧绘写，眼缬眩朱紫。跃然见春心，生意何可已。

逶迤群玉林，青苍森齿齿。诡然搴鲲鲸，岿然踞犀兕。

幽深若可探，崄绝疑无底。神镵与鬼运，奇怪不可拟。

元章见之拜，奇章见之喜。昌黎南山诗，品状或可比。

清漪泛芳藻，绝谷多幽芷。阴森藓华滑，蒙茸薜萝委。

冥搜意逾远，欲去棹还舣。何必天海涯，然后足奇诡。

意会即我趣，何用分彼己。一笑成邂逅，百年聊尔耳。

高吟杂清啸，嘲谑忘汝尔。斯游兴颇惬，已醉意未止。

交盟写青壁，泉石实闻此。永言叙幽怀，岁月聊以纪。
述降圣观
储光羲（唐代）

一山尽天苑，一峰开道宫。道花飞羽卫，天鸟游云空。

玉殿俯玄飞，春旗摇素风。夹门小松柏，覆井新梧桐。

自昔大仙下，乃知元化功。神皇作桂馆，此意与天通。
归履道宅
白居易（唐代）

驿吏引藤舆，家童开竹扉。往时多暂住，今日是长归。

眼下有衣食，耳边无是非。不论贫与富，饮水亦应肥。
石门
廖孔说（明代）

石门酒薄客愁宽，谁念霜溪晓被寒。
偶见邻舟说红叶，五更疏雨梦长干。
过长陵
张希载（明代）

三月春光满画屏，侵晨策马过长陵。遥看山碧连天碧，细听人声似鸟声。

屏转不禁怀抱恶，间关方觉利名轻。他时倘遂投间计，呼酒东篱泛菊英。
柳堤诗
詹敦仁（唐代）

种稻三十顷，种柳百馀株。稻可供饘粥，柳可爨庖厨。

息耒柳阴下，读书稻田隅。以乐尧舜道，同是耕莘夫。
送刘晋父监岳
楼钥（宋代）

济南刘夫子，生来逢百罹。
乃翁负长才，宦游至京西。
时当建炎间，寇盗纷不齐。
转徙入湖广，一家屡阽危。
五羊买海舟，万里向鲒埼。
舟破投永嘉，有如鸟择栖。
哀哀老治中，藁葬山之垂。
母家在衡阳，孤嫠往相依。
久臣漳滨疾，羁穷命如丝。
事母以孝闻，执丧礼无亏。
庐暮屏荤茹，至行彻丹墀。
有诏宠数蕃，得官只奉祠。
行年六十二，霜髯照庞眉。
慨然念防墓，千里来海涯。
西山如莲华，古今冢累累。
况此久宿草，芜秽不复治。
孝思虽甚切，冥漠何从推。
行道为兴叹，智力无所施。
有僧几九龄，自言记当时。
君闻亟叩请，东冈指荒基。
吾师慕泓公，少也从吾师。
墓中有版识，仓猝不暇碑。
素棺无石槨，灰炭周四围。
君方感斯言，钻穴从旁窥。
其言皆可验，自此不置疑。
惟余盖棺木，遗骨不堪移。
斲石表故阡，遂塞无穷悲。
此僧老而壮，斗酒如覆卮。
与君登山椒，下上几如飞。
竣事才数日，溘然不可为。
孝感人益仰，真有神相之。
君曰某不孝，迁奉致失期。
未得如有失，既得涕满颐。
嗟我诚寡陋，识君顾已迟。
一朝来短札，谓我从此辞。
皎皎真白驹，安得施絷维。
戴侯旧山长，参语心相知。
谓余当诗此，颓风激浇漓。
世出世间法，君方探玄机。
引证即賸语，焉用骫骳词。
衡阳尚寄书，当有鸿雁归。
后会渺无日，为赋古别离。
夏日与诸公至絓月兰若
林鸿（明代）

翠微精舍薜萝垂，涧户阴阴暑不知。青草旧游苔满院，白莲新社雨侵池。

题诗好是书蕉叶，招隐谁同赋桂枝。不向空门休物累，下方尘土欲何为。
丹青阁
王迈（宋代）

盛年忧国鬓毛苍，谏疏端堪铭豆觞。
行或使之苗膏雨，心乎爱豆藿倾阳。
荣华不与群儿竞，名节须留千载长。
试看丹青阁中句，吾宗有此好元方。
冬晓简华在西
浦起龙（清代）

溶溶晴旭射南荣，冰雪缘知怀抱清。赋擅马卿呵冻写，剑抽雷焕倚空鸣。

如君其庶无双士，与我相于恰半生。帝里一乘春浪去，可能存想白鸥盟。
生查子 其二 简子似
辛弃疾（宋代）

高人千丈崖，千古储冰雪。六月火云时，一见森毛发。

俗人如盗泉，照眼多昏浊。高处挂吾瓢，不饮吾宁渴。
安丰作
林希逸（宋代）

塞北悲笳起，淮南古木疏。风高疑唳鹤，水落见叉鱼。

俗仅传丹鼎，人谁问枕书。因吟招隐赋，久客自嗟嘘。
伊川先生祠
孙应时（宋代）

平生子程子，此地有精庐。
隐几江声在，当窗林影疏。
百年心未死，再拜意何如。
可忍蹉跎老，长惭案上书。
郡城南曰琼台北曰语海余易之曰云海登眺有感 其一
李纲（宋代）

孤城南面敞琼台，千里川原指顾开。试向绿云深处望，海山浮动见蓬莱。
青玉案·家山此去无多路
廖行之（宋代）

家山此去无多路。久没个、音书去。一别而今佳节度。黄花开未，白衣到否，篱落荒凉处。峥嵘岁月远秋暮。空腹便便无好句。菊意愆期浑未许。那堪惹恨，年来此日，长是潇潇雨。
绍兴祀大火十二首
佚名（隋代）

声香接神，肸乡恍惚。
求神以诚，荐诚以物。
有籍斯玉，有篚斯币。
是用荐陈，昭兹精意。
书安象祖静轩有感
徐元杰（宋代）

太极即人极，坤爻德不孤。
直方真主宰，敬静实功夫。
老桧霜中干，寒梅雪里株。
常惺惺法处，收敛物俱无。
戴帅初赋道人萧了空坐逝出神事借韵
方回（元代）

漆园老子蝶魂飞，缑氏仙人鹤驭归。
往事何凭烟漠漠，余生几度雪霏霏。
早容身厕三千列，偶许年过七十稀。
籍湜叛韩吾岂敢，平生不惯食言肥。
送嘉仲兄赴永康宰
李处权（宋代）

我兄如琼林，皎皎尘滓外。
不从门地初，便许人物最。
裁诗陶谢流，射策晁董辈。
欬唾落人间，一一珠无颣。
群居款名理，澡雪赖箴诲。
坐我琅玕林，清风长十倍。
谁令困小官，寸进而迟退。
前年宰荥泽，与古能吏配。
兹入山水国，牛刀钦益淬。
稳借一帆风，开涛上鲸背。
独怜藐然孤，厌逐儿童队。
梦想在东南，浮云寄心会。
定不俟瓜及，归奉明光对。
犹当念奇穷，寂寞将把耒。
初寒
陆游（宋代）

蚊蝇扫迹叶飞初，剩喜幽窗读我书。
墙角短檠真耐久，手中团扇又成疏。
百年作梦行休去，九月无衣亦晏如。
独恨故人消息断，寒江谁与倩双鱼？
候禽
释文珦（宋代）

候禽来报我，春已到园林。
冻解通泉脉，风和动草心。
由来增齿腊，翻是促光阴。
其可陪人事，衰迟为不任。
承明伯文学存叔鸿胪见访余兄弟不值有作
王世贞（明代）

得归三径未全芜，偶乞扁舟问五湖。客到可缘嵇喜在，主贫应五吕安无。

江头束楚怜终鲜，谷口迁莺念友于。总为德星难便聚，望来搔首重踟蹰。
寄邛州宋道人
陆游（宋代）

鸭翎铺前遇秋雨，独与宋生栖逆旅。坐门惝恍见老仙，剧谈气欲凌天宇。

袖中出剑秋水流，血点斑斑新报仇。我醉高歌宋生舞，洗尽人间千古愁。

老仙约我游太华，是夕当醉莲峰下。语终冉冉已云霄，万里秋风吹鹤驾。

我今伶俜践衰境，不如宋生弃家猛。西望临邛一慨然，青松偃尽丹炉冷。
璿庆生辰
吴与弼（明代）

良辰大壮绮筵开，细酌诸生介寿杯。珍重相观而善处，麟经羲画养灵台。
上巳宴集懋社十二首 其一
瞿士雅（清代）

澹荡韶光三月中，故人相引到花丛。

莫忧世事兼身事，可爱深红与浅红。且共胜游消永日，但将怀抱醉春风。

群贤讵减山阴会，四座筵开笑语同。
三湘棹歌（三首选一）
魏源（清代）

楚水入洞庭者三：曰蒸湘，曰资湘，曰沅湘；故有“三湘”之名。洞庭即湘水之尾，故君山曰湘山也。资湘亦名潇湘，今资江发源武冈上游之夫夷水，土人尚曰潇溪，其地曰萧地。见《宝庆府志》。《水经注》不言潇水，而柳宗元别指永州一水为潇，遂以蒸湘为潇湘，而三湘仅存其二矣。予生长三湘，溯洄云水，爰为棹歌三章，以正其失，且寄湖山乡国之思。
酬欧文士嘉潜解衣相赠
李英（清代）

绿鬓妙才郎，高风古雁行。绨袍怜范叔，交谊见嵇康。

别业烟霄外，幽栖水石旁。读书长闭户，结客少年场。
玉山朱文龙有遗经林野二处赵昌甫程德夫皆有
陈文蔚（宋代）

汉人一经训，籯金云不如。
君家遗经意，不与汉人俱。
送水云归吴
黄慧真（宋代）

万叠燕山冰雪劲，万里长城风雨横。
君衣云锦勒化骢，此酒一杯何日更。
宋颂九首 其二 圣神
石介（宋代）

二国之君，各保尔土。虎凭于山，莫予敢取。蛟凭于渊，莫予敢侮。

万其年兮，关鐍以固。
早过大通驿
查慎行（清代）

夙雾才醒后，朝阳未吐间。
翠烟遥辨市，红树忽移湾。
风软一江水，云轻九子山。
画家浓淡意，斟酌在荆关。
和千家诗六十首 其五十九 霜月
李江（明代）

青娥不见鬓如蝉，青女青妆下九天。有色有相成独冷，分明萧萧又娟娟。
信儿有作依韵勉之
丘葵（宋代）

母鸡啄儿粟，一啄还一呼。
细腰日祝子，自怜族鳏孤。
赋形在穹壤，此情谁独无。
古来骨肉间，爱深色自榆。
愧我无黄金，贻以竹与蒲。
勉哉读父书，尧桀性不殊。
晚岁
白居易（唐代）

壮岁忽已去，浮荣何足论。身为百口长，官是一州尊。

不觉白双鬓，徒言朱两轓.病难施郡政，老未答君恩。

岁暮别兄弟，年衰无子孙。惹愁谙世网，治苦赖空门。

揽带知腰瘦，看灯觉眼昏。不缘衣食系，寻合返丘园。
感遇二十五首 其十七
张耒（宋代）

周王仗黄钺，自谓将天威。孤竹两君子，采薇旁笑之。

岂徒惊世俗，趋死乃如归。周衰楚蒙吏，快辩多文词。

高言毁二子，至与盗蹠齐。夷齐固齐圣，于道岂无知。

轻身立世教，争夺尚如斯。
春日游北园寄韩侍郎
周朴（唐代）

灼灼春园晚色分，露珠千点映寒云。多情舞蝶穿花去，

解语流莺隔水闻。冷酒杯中宜泛滟，暖风林下自氛氲。

仙桃不肯全开拆，应借馀芳待使君。
登云中城西北楼次古诗韵
韩雍（明代）

天风吹我上层檐，望入中边逸兴添。草暗黄沙迷远近，山连紫塞见毫纤。

筹边自愧李德裕，忧国谁如范仲淹。耐此高寒属吾辈，不须重挂却寒帘。
腊月二十二夜漏下数刻小饮径醉坐小合睡傍无
刘克庄（宋代）

玉追琢天肖汝，血模糊物败之。
何时鼻端白现，依旧眉毫雪垂。
嘉泽
范梈（元代）

嘉泽遍群物，山郭余寒收。日临公馆静，聊足散优游。

古松含晚公，春桂吐新柔。树声鸟语和，苔径蚓行周。

念彼农亩士，生涯托岩幽。虽无岂弟贤，亦免旷鳏忧。

而我委素业，布衣以遨游。谬通金闺籍，一志旅荒陬。

还归吏乡部，胡宁心不休？深承采菲意，终负伐檀羞。

庭闱迩江外，何时溯扁舟？谁能违天命？且复尽人谋。
庆元庚申二月药局书满七月还涧上嘉泰元年秋入吴试罢冬暮得阙而归今五年矣 其七
韩淲（宋代）

平心好处平世，深居合在深山。山林荒园一亩，世事敝庐数间。
燕京上元歌 其一
王弘诲（明代）

宝马香车意气骄，春城游冶斗妖娆。星衢月市行应遍，一刻千金是此宵。
诉衷情（寿）
晏殊（宋代）

幕天席地斗豪奢。歌妓捧红牙。从他醉醒醒醉，斜插满头花。

车载酒，解貂贳。尽繁华。儿孙贤俊，家道荣昌，祝寿无涯。
晚春二首
陈傅良（宋代）

莫道春归事已非，水边天际绿成围。
隔篱听得农家语，雨过田田麦含肥。
临刈旱苗二首
郑刚中（宋代）

黄梅雨断水如汤，百日连秋苦亢阳。
所在自应知孝妇，孰云今尚有弘羊。
沛然天泽因谁靳，蠢尔黎民重可伤。
罪己伫闻须圣诏，中兴仰首望君王。
白团扇二首 其一
胡应麟（明代）

白团扇，含情待郎来，不使路傍见。
登浴日堂
曾丰（宋代）

五更起望大洋东，远水摇苍日涌红。旸谷初开群蛰起，咸池一涌万尘空。

顿令秽浊河沙界，都入光明宝藏中。事了不知功小大，列仙谁是狄梁公。
谒金门
赵彦端（宋代）

春似绣。不是别离时候。滴尽黄昏残刻漏。月高花影昼。

好在画昏金兽。深琐粉窗兰牖。溪水南来堪问否。几时离渡口。
督役城楼
朱熹（宋代）

天高无游气，林景澹馀晖。感此霜露节，但伤风土非。

季秋时序温，百卉不复腓。祗役郊原上，暄风一吹衣。

仕身谅无补，课督渐饥羸。还忆故园日，策杖田中归。
和李峤杂咏诗百二十首韵 其十一 山
弘历（清代）

案衍横青野，嵚崎凌紫氛。谷为邹律黍，峰是夏时云。

诗态仙人影，画情螺黛纹。荒唐笑封禅，七十二朝君。
长相思 秋
张煌言（明代）

秋山青，秋水明，午梦惊秋醒未醒？乾坤一草亭。

故国盟，故国情，夜阑斜月透疏棂，孤鸿三两声。
郭频伽病起怀人图
曹言纯（清代）

客里无人共酒卮，药囊题罢复题诗。一年几日阑门住，转忆匡床卧病时。
擬古
田锡（宋代）

碧落登真诀，太霄蕊简书。
安得松乔子，仙阶一授余。
载揽彩虹绥，去登紫云车。
飘然远氛俗，志逸如龙摅。
瓜步山
王世贞（明代）

佛狸南牧已千秋，百草犹沾毳殿愁。驱得王庭还大漠，高皇九叶奠神州。
酬李相公喜归乡国自巩县夜泛洛水见寄
刘禹锡（唐代）

巩树烟月上，清光含碧流。且无三已色，犹泛五湖舟。

鹏息风还起，凤归林正秋。虽攀小山桂，此地不淹留。
石鱼行赠灵壁张氏
饶节（宋代）

磬石山中石无主，百里厚坤不承土。土人出石如出金，阙地及泉隧而取。

重重彻之如彻席，凡材顽狠邱山积。中藏一板金王精，定是陶镕鬼神力。

黄钟之律生于黍，近代纵横不如古。天生此材岂苟然，伐而用之百兽舞。

师襄入海工不精，且制嘉鱼大小鸣。大为王鲔施僧饭，小为鲂鳏依石屏。

君家二尾傥遗我，要唤儿曹坐睡醒。
别苏别驾南归四首 其四
胡应麟（明代）

才大君犹困执鞭，书成余亦倦游年。惟应匣底湛卢色，夜夜双飞北斗前。
阻风雨封家市
李彭（宋代）

往时李成写骤雨，万里古色毫端聚。行人深藏鸟不度，便觉非复鹅溪素。

龙眠老腕作阳关，北风低草云埋山。行人客子两愁绝，未信蒲萄能解颜。

两郎了了解人意，似是画我封家市。戏作新诗排昼睡，忽有野雁鸣天际。
海珠寺
黄奉（明代）

扁舟何处泊，珠影散长河。一寺波中出，孤峰水底过。

日晓分黄木，云深起白鹅。临流聊怅望，不觉野怀多。
赋虚谷黄子羽所藏吴山西墨兰三章
陈著（宋代）

虚谷兮泬寥，霜雪降兮风萧萧。
荣华兮飘摇，兰之全兮清寂寂页弥高。
次韵若拙碧线泉
葛胜仲（宋代）

掉缭穿桥一线过，济南金色漫浮波。共疑园客春投茧，直恐针神夜过河。

贯脱已遗交甫佩，缕飞如掷幼舆梭。晚风披拂俄中断，拆袜虽长苦不多。
点绛唇·送李琴泉
吴大有（宋代）

江上旗亭，送君还是逢君处。酒阑呼渡。云压沙鸥暮。
漠漠萧萧，香冻梨花雨。添愁绪。断肠柔橹。相逐寒潮去。
宁守杜君过扬来询里社近状 其一
全祖望（清代）

勾馀一片土，畴昔最清嘉。接叶诗书泽，连甍公相家。

鲛人富蜃蛤，里井擅桑麻。七观遗文在，其言未是夸。
陕州语
佚名（唐代）

不须赛神明，不必求巫祝。尔莫犯卢公，立便有祸福。
蒋颖叔招游琅琊以马病不赴
郭祥正（宋代）

一别隔千里，梦寐期追寻。闻君宿琅琊，浩气酬云林。

雪霁望明宿，山光如缕金。天高归鸟尽，海冻诸峰沉。

骑鲸人已去，玉溜扬清音。君当继绝唱，老凤霜梧吟。

释彼猿鹤怨，解此尘坌襟。驽马鞭不行，空负希骥心。
乾元节锡庆院燕
宋祁（宋代）

盛节推慈洽宴觞，千官不拜俨分行。
搊弹并给黎园部，曼衍争趋角觝场。
传炙濯罍纷络绎，神仙綵树互低昂。
名酋面内千胥乐，欢译遥通戴斗香。
送荻栽与秀才朱观
徐铉（宋代）

羡子清吟处，茅斋面碧流。解憎莲艳俗，唯欠荻花幽。

鹭立低枝晚，风惊折叶秋。赠君须种取，不必树忘忧。
【南吕】一枝花_春雨润夭桃
马彦良（元代）

春雨
润夭桃灼灼红，洗芳草茸茸翠。蝶愁搧香粉翅，莺怕展缕金衣。堪恨堪宜，耽阁酿蜂儿蜜，喜调和燕子泥。游春客怎把芳寻，斗巧女难将翠拾。
【梁州】看一阵阵锁层峦行云岭北，一片片泛桃花流水桥西。我醉来时怎卧莎茵地？难登紫陌，怎看罗衣？乾坤惨淡，园苑岑寂。每日家阴雨霏霏，几曾见丽日迟迟！辛苦杀老树头憎妇鸣鸠，凄凉也古墓上催春子规，阑散了绿阴中巧舌黄鹂。酒杯，食櫑。可怜不见春明媚，正合着襄阳小儿辈。笑杀山翁醉似泥，四野云迷。
【尾】叮咛这雨声莫打梨花坠，风力休吹柳絮飞。留待晴明好天气，穿一领布衣，着一对草履，访柳寻春万事喜。
游西林寺
李涉（唐代）

十地初心在此身，水能生月即离尘。

如今再结林中社，可羡当年会里人。
赋得孟义科斗送监生杨仲文归台州亲迎
练子宁（明代）

孤石巉岩出紫烟，云根遗墨尚依然。
文章岂在龟畴下，形质还存鸟迹前。
汲冢秋风思汗简，鲁堂春雨掞韦编。
郎君归去和鸣后，织作机中锦字传。
乍归九首 其六
刘克庄（宋代）

弛檐逢除夕，檀栾共拥炉。把如为客看，还得似家无。
送李德明解绵竹尉
李流谦（宋代）

严生起寒濑，至今渔钓尊，
董贤尉三公，冕黻蒙垢尘。
荣瘁视所挟，谁以通塞论。
吾宗老笔墨，健力河汉翻。
蛟蜃著瓮盎，郁律气屡吞。
显名在操践，一尉衡宰轻。
幽求在朝邑，碌碌群儿奔。
一朝定大策，谈笑搴翳氛。
书生喜高论。我言布帛温。
别语不多吐，春波销客魂。
江行阻风
吴芾（宋代）

我生走四方，足迹亦几遍。
初未识江行，每起浮家羡。
一从登此舟，举室尽欣忭。
既得舍车徒，且免入邮传。
高枕卧短逢，顿忘行役倦。
始谓旬日间，便可朝行殿。
纵未许归田，行止亦可判。
那知事好乖，一夜狂风转。
怒号动地来，波涛立江面。
如屋复如山，拍天仍拍岸。
三日不能休，云容更千变。
始疑江神骄，出与风伯战。
拥起千里潮，散作雪飞溅。
跬步莫能前，有缆莫能牵。
又疑慢尔神，至此获深谴。
亦自料平生，忠信粗表见。
神既依人行，岂不略为援。
若谓神无私，应物当普现。
胡为溯流船，却乃去如箭。
而我独滞留，舣棹长江畔。
终日困飘飖，使我头目眩。
试取苹藻羞，更效潢污荐。
再拜祝天公，冀为开方便。
莫分往与来，莫问贵与贱。
风静波亦平，一一如所愿。
庶几舟中人，彼此两无怨。
句 其十七
张耒（宋代）

亭亭古柏不知年，天宝以前耆旧传。
约幼元访彭广文寓
张元凯（明代）

月落初闻长乐钟，车如流水马如龙。寂寥谁识扬雄宅，载酒同君一过从。
平蛮歌为灵川令楼敬思作
查慎行（清代）

槃瓠遗种成野豻，充拓百粤西南间。桂林所属半猺獞，猺性稍驯獞性顽。

獞中廖三乃最狡，结砦背子藏神奸。义宁邑宰畏如虎，长恶不复加防闲。

康熙五十有六载，遂逞螫毒为民患。公然越境大劫杀，乘势摇动西江湾。

灵川楼侯奋髯怒，一念轸恤周恫瘝。请于中丞愿剿贼，朝发夕下无留艰。

官军压境屹不动，旁睨翻笑书生孱。岂知仁者必有勇，勇气远过齐成见。

力捐百镒铸戎器，更募丁庄逾千锾。仲冬誓师谒神庙，声并泪下垂潸潸。

与神幽明共守土，捍篽灾患宜相关。狼贪豕突忍坐视，一任满耳啼孤鳏。

阵图兵法贮腹笥，临事布置神安间。先营壁坞后粻鞴，下极坑谷高跻攀。

天寒雪少但瘴雾，地尽石出皆榛菅。孤军深阻三百里，间道别取千寻山。

贼巢渐近径弥恶，出贼不料攻而环。焚林燎穴何处遁，照耀岩壑朱旗殷。

渠魁就歼胁从赦，散以𤱶亩阊阎阛。自从出疆迨饮至，三十五日师旋般。

明朝献馘上幕府，队仗整肃排班班。受成例应给大赍，为国惜费情非悭。

有酒盈缸其色碧，有羊在牵其首朌。侯不居功以归众，单醪挟纩胥均颁。

人传封事上北阙，我适问道将西还。过侯治下暂弭楫，为我扫榻开门闩。

杯阑抵几听陈说，窃叹胆气何其豩。如闻鼓鼙作余力，如睹介胄当躬擐。

朝廷设官镇群獠，文武分职毋相奸。至令儒臣建伟绩，壮士毋乃多赪颜。

是庸作歌勒诸石，义在小雅谁能删。他年采入《桂海志》，碑额不愧书平蛮。
送新蓬州程倅 其一
吴泳（宋代）

美人其犹龙，渴饮金泉水。水狭又飞去，一息蓬池耳。

是时天气清，众绿事盥洗。遐征溘埃风，长袂蹑螭尾。

天阶甫一尺，民社犹千里。还须手帝泽，为俗洗疮痏。

馀力裁新诗，或可代封匦。
促袁柱石过顾 其一
梁维栋（明代）

去年频共酌，此日不相过。一水原非隔，扁舟汝自磋。

冠裳虽暂改，意气近如何。世事君知否，浮云晚更多。
蒙用诸人韵赋诗见贻复用韵谢之 其二
晁说之（宋代）

一年几相作新沙，鼙鼓难开上苑花。顾我何堪鸣玉佩，如君不得侍金华。

隐身思傍悬壶树，仙驭须求蒙顶茶。辜负麒麟功业志，只教人唤作诗家。
约转庵
许及之（宋代）

半夜月明晨起风，不眠附火鬓搔蓬。窗虚洒急疑霰集，閤暖香搔知菊丛。

便拟南枝开摘索，只愁卯酒醉冬烘。行吟真爱亭前路，梅蕊已如椒子红。
和徐鼎臣见寄
包颖（唐代）

平生中表最情亲，浮世那堪聚散频。谢脁却吟归省阁，

刘桢犹自卧漳滨。旧游半似前生事，要路多逢后进人。

且喜新吟报强健，明年相望杏园春。
湖上作
陆游（宋代）

鹅儿泾口晓山横，蜻蜓港头春水生。
兰亭之北是茶市，柯桥以西多橹声。
和朱子韵
胡居仁（明代）

圣贤警示意非轻，要为斯人正性情。三复服膺增悚惧，昏愚只恐是虚生。
试院中秋
晁补之（宋代）

秋风吹空雁旁午，长天无云月呈露。
为须通晓照清樽，莫遣中宵生薄雾。
玉津园
宋无（元代）

御爱花无主，长生树岁时。
青青辇路草，尽属牧羊儿。
积雪未晴正旦朝贺大庆殿口号八章
程公许（宋代）

六龙不动玉鞭迷，雾霭荒寒五凤痴。
静阅天机消复长，未应冰谷晛消迟。
次韵蔡宽夫解元暮春见怀 其一
邹浩（宋代）

九十青阳安在哉，临风搔首谩迟回。春于我辈非无意，诗必先成为有才。

拖架酴醾香破麝，翻阶芍药大逾杯。病除更约归愚子，浮蚁犹堪席地开。
乔观察允德岁暮过访草堂连榻旬日漫成长句为别
张元凯（明代）

西风卷黄叶，堆压门之屏。霜薄身上衣，冰厚爨下井。

偶有足音响空谷，枯桑惊散饥乌影。君为岳牧久专城，朱衣烂漫黄金横。

何事萧然却车骑，独披鹤氅寻柴荆。逍遥不减漆园吏，慰藉偏存瓮牖生。

幸有新醅共君醑，尚留木榻同爰处。欲说荒斋如此寒，偶被风吹不能语。

陈家糠覈聊自肥，范叔绨袍竟谁与。畴昔转输驾楼船，两年在君绣斧前。

汗血愿为伯乐用，心胆欲向干将悬。不遣青蝇将玉毁，无奈薏苡如珠圆。

一歌雀角穿我屋，再歌黄鸟食我粟。淮市曾为胯下行，灞陵屡止亭中宿。

莫将时命强干秦，吁嗟道路难于蜀。羡君官爵良不卑，经纶献纳弩力为。

握手何当国士遇，拊髀谁动明王思。酒酣别去泪如雨，生平敢负乔公知。
我爱淳安好 其三
陈晔（宋代）

我爱淳安好，溪山壮县居。锦文光璀璨，雉羽泄轻徐。

比屋兴弦诵，多田力耨锄。廓然无一事，林下自诗书。
玉楼春
晏几道（宋代）

旗亭西畔朝云住。沈水香烟长满路。柳阴分到画眉边，花片飞来垂手处。

妆成尽任秋娘妒。袅袅盈盈当绣户。临风一曲醉朦腾，陌上行人凝恨去。
趁市八首 其二
方国骅（明代）

鼓刀击筑更谁堪，敢向清时说盍簪。频岁避人如旅雁，终年糊口似春蚕。

挟龟问卜疑伧叟，远磬焚香辨野庵。七宝十车浑是梦，莫誇邻女早提篮。
行香子 其三 月夜独坐赏岩桂
姚述尧2（宋代）

夜桂飘香，西风淅淅寒窗悄。素娥相照。倍觉秋光好。

花本无情，刚被诗情恼。知音少。为花歌笑。醉向花前倒。
言怀
四锡（宋代）

远山苍翠满西楼，亶甲遗风古相州。
春晚落花经雨尽，夜来寒水绕堂流。
诏条静理无才术，衮职思归侍冕旒。
吟寄良交若为意，安眠不得似诸侯。
奉檄赴古北口军次祀軷有期书示同志 其一
蒋曰豫（清代）

偶向中原赋采薇，羽书连夕促征騑。袪风自赏参军檄，绣雪来题老将衣。

如叶琴装侪客燕，落梅笳拍竞妃豨。平生自厌儒冠腐，不为封侯相也飞。
李安抚生日
王灼（宋代）

沙沟紫气如陇云，泾城冬律变阳春。
天工为国巧谋帅，生此摽摽七尺人。
坐挥白羽历三纪，胡儿奔迸尘头起。
缓驱小队来汉中，甲光冷射清江水。
金炉着火焚宝香，愿公寿考仍康强。
门外祝化更多有，军民十万指中梁。
上帅漕闵雨十首
彭龟年（宋代）

天子治平切，一贤无王畿。
朝廷岂不重，赤子贫无依。
向伯恭
岳珂（宋代）

涂水涟漪未改，芗林风月如新。一纸重观遗迹，百年无复斯人。
送越帅程给事赴诏
华镇（宋代）

清华仙殿图书府，贵近东台侍从郎。宠被买臣荣遇绂，来临安石宴游乡。

下车建设先条教，暖席施为尽纪纲。鉴物净明齐上水，临机锋锐踰干将。

威棱直为摧奸宄，德惠阴知佑善良。意匠经营真有趣，轴机裁处动非常。

谨严庭讼情无失，检察民输弊已亡。坐使奸胥难用巧，默令雅俗尽知方。

淳和只有兴廉逊，肃治应无敢寇攘。莲幕终朝閒笔削，圜扉经岁绝桁杨。

精蓝振起都城美，新馆增延使者光。剪拂散材充大匠，吹嘘寒谷变春阳。

三年治最腾歌颂，千里声和协雨旸。何但编氓称五裤，已令比屋有千箱。

风流自得篇章乐，閒暇人惊日月长。彩舫有时罗绮绣，朱轓到处拥丝簧。

寻穷万壑幽深趣，踏遍千岩紫翠芳。绝唱未饶元相国，遗风独揖贺知章。

香山图画知尝预，魏阙心诚想未忘。下国可能留近侍，雄材自合在岩廊。

祥光一夜生台座，优诏平明出未央。汉殿果深思董贾，越人那久得龚黄。

丹书东下随秋雁，画鹢西征拂晓霜。不独飞章留去辙，况多扶老拥归艎。

已知子翼终难借，犹拟曹侯且缓装。送目未能看竹马，倾思惟只咏甘棠。

既当帝阙盐梅望，可恋吴门绣画堂。前席虚心方注想，据鞍壮气正康强。

七城异绩虽云远，万室苍生伫有望。蹇步有心随轨辙，梦魂终夜倚门墙。
次韵谭令尹茅庵十咏 其四
刘弇（宋代）

讼少闻罗雀，囚虚识降神。借令浓野兴，不负有民人。
还闻柳州破道阻将溯江
傅若金（元代）

交阯方通使，宾州忽被围。还闻山路塞，径就水程归。

上府空金椀，前军老铁衣。谁能平政化，不事总戎机。
讲武池和师厚
韩维（宋代）

沧池拟溟渤，莽漾豁厚地。
曰吾神祖为，气象固宜尔。
六合昔未一，教战出精锐。
至尊降黄屋，惨淡乘金气。
凌波飞百艘，撇烈若鹘翅。
扬旌万旅噪，伐鼓九渊沸。
其行速天旋，其止甚阴闭。
信乎王者师，足以服睽异。
尔来承平久，地与兵革废。
秋风长蒲苇，烂漫失洲沚。
惟见金明上，结构销绣绮。
春游驻天跸，万国奉燕喜。
铿鍧鼓钟响，杂鳏遝羽旄美。
岂惟与民乐，施及鱼鸟细。
宏哉艰难业，愉怿逮万世。
蜃楼歌
成鹫（清代）

天空海阔波不兴，浴日浴月百宝生。海滨老人双眼明，昨宵仰见营室星。

帝命海若修乾城，六丁六甲胥效灵。骑箕传说版筑鸣，吴刚伐柯声丁丁。

扶桑若木为栋楹，龙宫珊瑚装画屏。天孙云锦交疏棂，空中楼阁随目成。

千尺百尺通杳冥，瑶台璇室差可京。玉堂金马意所轻，便欲埃风予上征。

排闼直入掉臂行，云霞接足飞腾腾。俛视下界如苍蝇，终朝仆仆昏不停。

随人啄腐还吞腥，焉知大鱼化为鹏。六月一息九万程，何时与尔徙南溟。

伫立久视中屏营，天门乍阖鸟西倾。繁华寂寞如转睛，重楼复道归太清。

中星熠熠云英英，谛观乃是大蛤精。鼓吻吐气成幻形，老人自歌还自听。

鼋鼍睡熟唤不醒，醒来但见桑田变沧海，高岸为谷深为陵。

迷楼绮阁今何在，铜驼荆棘分纵横。乾城终古长如此，何须东海访蓬瀛。
恭颂皇祖勒崖云峰二大字
弘历（清代）

骊珠双颗勒云峰，占断岩岩万景重。不似摩崖千许字，开元惟用诩东封。
小饮武夷道士吴之奇竹坡兼示章副观
胡寅（宋代）

福地今身到，玄天旧迹非。
溪声宁有谓，山意了无机。
俨立千云纛，同来二羽衣。
酒新良可饮，棋妙不须围。
题唐岱仿各家山水画册 其五 万点青荷
弘历（清代）

清和风景别，桂棹漫开船。傍岸试新屐，沿波叠小钱。

因风时泛泛，映日故田田。极目苍茫外，琉璃破晓烟。
渔具诗。种鱼
陆龟蒙（唐代）

凿池收赪鳞，疏疏置云屿。还同汗漫游，遂以江湖处。

如非一神守，潜被蛟龙主。蛟龙若无道，跛鳖亦可御。
雪後登南禅茅亭简张仲谋二首
黄庭坚（宋代）

风入村墟摇酒旆，云埋行径罢樵苏。
狐裘年少宜追猎，正有饥鹰待一呼。
玉笥山
黄庭坚（宋代）

上天下地似探梯，怪石巉岩衬马蹄。
拟是客程行不得，隔林犹听杜鹃啼。
颂古九首·柏树
释梵言（宋代）

庭前柏树子，不是祖师心。
莫执一时见，便忘千古音。
颂古塔祖胜二首
李石（宋代）

芦花岸下蓼滩头，上得钩时便上钩。
一曲渔歌川掉拨，五湖烟水月轮秋。
喜鸾公自蜀归
李洞（唐代）

禁院对生台，寻师到绿槐。寺高猿看讲，钟动鸟知斋。

扫石月盈帚，滤泉花满筛。归来逢圣节，吟步上尧阶。
饮酒望西山戏咏
陆游（宋代）

太白十诗九言酒，醉翁无诗不说山。
若耶老农识几字，也与二事日相关。
野庙
周弼（宋代）

野庙荒芜倒掩扉，寂寥香火客来稀。
年年归燕相看觑，空滴春泥损画衣。
晚雨
何梦桂（宋代）

已当天色暮，况复雨霏微。落叶元无定，因风更自飞。

壮心攲客枕，寒事到征衣。明日临晴霁，黄花看晚晖。
祝英台近 春游偶憩静山禅院
陈维崧（清代）

隔溪村，临水店，行处误偏好。趁寺寻钟，钟响冷于瀑。

粉梅才绽些儿，被谁烘坼，算晴色、朝来逾峭。

乱帆杳。一半消入烟中，空潭剧幽窅。小憩经房，无言只微笑。

此时正定吟魂，浦禽多事，又踏折、一枝烟筱。
和俞仲素太博游茅山二首·宿明真观
苏颂（宋代）

平林行尽到岩扃，一昔恬然道味生。
爽籁远随林谷响，飞云时味栋梁轻。
间倾仙斝流琼液，高论神方鍊日精。
更想真游成不寐，坐听松韵到黎明。
和程渔庄救燕
牟巘（宋代）

燕巢屹高垒，蛇行危折罄。不虞猝见侵，怪事发轩屏。

黄口养渐大，紫翮翻相映。雌雄力难护，吞噬气方盛。

岂不避戊己，天意特未定。主人勇赴救，为惠固当竟。

蜿蜒堕尺箠，折首甘所迎。古人致阴类，嗜好用其性。

此族遭炮燔，往往多夭横。人固异于物，纵暴胡忍听。

试看自古来，善者终必胜。羿殒莽亦屠，曾莫保躯命。

报应各以类，岂不信可證。驱而放之菹，是乃三代政。

姑用柳子言，锄吾草莱径。
谢新酒螃蟹
吕本中（宋代）

提壶满送小槽春，尖团未霜亦可人。略借毕郎左右手，为公一洗庾公尘。
满江红·举扇西风
宋自逊（宋代）

举扇西风，又十载、重游秋浦。对旧日、江山错愕，鬓丝如许。世事旧亡空感慨，男儿事业谁堪数。被老天、开眼看人忙，成今古。江上路，喧鼙鼓。山中地，纷豺虎。谩乾坤许大，著身何处。名利等成狂梦寐，文章亦是闲言语。赖双投、酒熟蟹螯肥，忘羁旅。
春尽见花三首 其一
王寂（南北朝）

柳色含烟冻已回，杏花迎日暖初开。须知造化无南北，更远春风也到来。
寄巽中
释德洪（宋代）

熏风度南枝，馀芳委红绿。微云生晚阴，梅雨净林麓。

穿花莺语迟，翻泥燕飞速。遐想幽人居，梦过剡溪曲。

清声久绝耳，斯怀抱烦燠。仰道思弥高，哦诗出凡俗。

脱屦满户外，轮蹄日相逐。吾徒不得人，大法世陵叔。

智刃剪蒿蓬，利锋挥朴樕。念往造前席，初筮不我卜。

别来空相思，徙倚苍山木。悬知清兴多，银钩堕盈轴。

愿得三百篇，遗我藏诸椟。如彼知音知，价不低金玉。
和刘实之喜雨
黄榦（宋代）

忽忽久不乐，中肠若焦焚。
非无一樽酒，高堂细论文。
尘俗了不知，学殖聊自耘。
念此农事毕，膏雨犹未均。
东郊与西畴，祷旱胡纷纷。
长年四月诗，蜗舍嗟梅蒸。
旱魃逞威虐，晹乌丽朱明。
风伯真可讼，田祖非无神。
曷不驾飞龙，一息万里奔。
兀坐正长吁，仰瞻白云屯。
须臾梧桐上，策策琅玕声。
清声一线流，澒洞如盆倾。
只此一日泽，便想百室盈。
呼童索浊醪，为我驱愁襟。
珠玉忽满前，语句何清新。
此意久不传，举坐为君兴。
鸡虫无了时，江阁聊自凭。
窃恐读君诗，愁杀闭糴人。
戏韩子师
韩元吉（宋代）

读书堂前霜月明，读书堂后霜风声。
主人读书已万卷，足踏省风还专城。
朅来掩关卧不出，左拥韦编右瑶瑟。
似闻天女亦爱静，便喜兰房长英物。
我舍应门才一儿，赵子尤作仙果迟。
白头相看辄浩叹，玉树独满君家墀。
我歌声长君且听，不特交游幸同姓。
极知玉盎有新醅，每恨金觞乃无柄。
从君泥饮不作难，景物过清天复寒。
犀钱汤饼未免俗，琵琶与筝当合弹。
秋夜见月
刘敞（宋代）

微风送雨江南去，凉月衔云海上来。暑气顿除秋暗入，忽疑浮汉弄昭回。
梅花集句 其一五五
李龏（金朝）

高枝分晓月，花发蝶先知。野渡冰生岸，清香可赠谁。
秋兴呈裴李二同年
寇准（宋代）

岁晚乱山外，野望谁能同。
寒沙明夕照，败叶惊西风。
孤烟暝汀树，霜气高秋空。
徘徊念前事，旅恨良难穷。
续黄子温读陶渊明诗十首 其五
刘敞（宋代）

追俗情易合，玩奇当企尔。柴桑彼何者，高唱屡在此。

县令不俛眉，吾又悲扬子。
读史 其二
罗公升（宋代）

季龙紾兄臂，晚以兵自强。笑看华林花，谓与天地长。

岂知肘腋间，豚犬皆豺狼。多须既滥死，朽骨污清漳。
壬子七月
释行海（宋代）

茫茫宇宙事如何，夕菊朝兰宛转歌。
陌上柳条谁折尽，客中秋思夜来多。
阳春欲奏朱弦断，江水长流白鸟过。
一自五湖人散后，更无魂梦出烟萝。
赠潘斋郎
宋祁（宋代）

吟塘春草夺袍青，兰玉仙姿出谢庭。
刻羽彫章传雪市，煎波丽赋淹云溟。
逢衣四座开宾榻，采服千金献寿醽。
汉殿前期思削牍，紫园翔步弁如星。
水墨兰
俞德邻（宋代）

三闾一朝蜕，九畹千载荒。茫茫天壤内，春在桃李场。

幽兰有贞质，转泛欺众芳。宁受缁尘染，尚馀风露香。

乃知德胜色，不采庸何伤。
茶烟
瞿佑（元代）

濛濛漠漠更霏霏，淡抹吟屏羃讲帷。石鼎火红诗咏后，竹炉汤沸客来时。

雪飘僧舍衣初湿，花落觥船鬓巳丝。唯有庭前双白鹤，翩然趋避独先知。
书雁荡山灵岩寺壁
张扩（宋代）

画里儿时见一斑，朅来老病倦跻攀。诸峰拔地上云雨，万壑出跻鸣佩环。

图牒未闻从古有，鬼神定自破天悭。道人笑我杀风景，不办淹留半日閒。
一字百题示商君祥 其一 风
李俊民（金朝）

汝未闻天籁，簸扬箕有神。能清常侍暑，不动庾公尘。
题紫云山探碑图三首 其二
缪荃孙（清代）

曾闻唐拓归唐氏，依旧钩摹付小松。何意石华联袂出，文光长护紫云峰。
满井游记
袁宏道（明代）

燕地寒，花朝节后，余寒犹厉。冻风时作，作则飞沙走砾。局促一风之内，欲出不得。每冒风驰行，未百步辄返。

廿二日天稍和，偕数友出东直，至满井。高柳夹堤，土膏微润，一望空阔，若脱笼之鹄。于时冰皮始解，波色乍明，鳞浪层层，清澈见底，晶晶然如镜之新开而冷光之乍出于匣也。山峦为晴雪所洗，娟然如拭，鲜妍明媚，如倩女之靧面而髻鬟之始掠也。柳条将舒未舒，柔梢披风，麦田浅鬣寸许。游人虽未盛，泉而茗者，罍而歌者，红装而蹇者，亦时时有。风力虽尚劲，然徒步则汗出浃背。凡曝沙之鸟，呷浪之鳞，悠然自得，毛羽鳞鬣之间皆有喜气。始知郊田之外未始无春，而城居者未之知也。

夫不能以游堕事而潇然于山石草木之间者，惟此官也。而此地适与余近，余之游将自此始，恶能无纪？己亥之二月也。
冬至赠潘郎二首
张耒（宋代）

五更人语起江城，歌笑喧喧天欲明。
酌酒寿君但一醉，百年珍重是人情。
九奋 其三 去郢
薛季宣（宋代）

桂枻兮兰舟，去景兮悠悠。维赤岸兮裴回，眷丹阳兮夷犹。

中肠郁结兮神情惝恍，思夫君兮聊淹留。浮涔江兮放于沱汉，泛沦漪兮极其汗漫。

怅始异而终同兮匪它，回波澜兮顾复之岂远。婉清扬兮采莲女，要美人兮北渚。

㩜芳蘅与若英兮备杂菜之芬馨，将日昃之与期兮指潜波而为盟。

羲和晻曀其西入兮暮云合而美人不见，怨芳心兮泣蘪芜余以衍。

秋风起兮飙飗萧索，幽兰秀兮芙蓉乱落。感北江之东注兮溯洄之宛宛，羌顺天而不极兮荡波之有沔。

鸣鸠雨而逐妇兮言归以霁，动人情兮吊孤影而零涕。

去灵脩而自放兮余心不忍，回素首而不见其形兮于斯焉其逾逝。

乱曰：冶余容兮安闲自喜，荪窈窕而不我嘉兮何以。

苟承恩之不在貌兮苍天谓何，分此生兮已矣。
飞鸿亭盆池千叶莲开孤艳可玩赏以小句
黄衷（明代）

贪看蒸霞艳，堪餐滴露芳。低飞防燕蹴，旅至恼蜂狂。

剪缬千披蕊，凝脂独缀房。并头人共惜，谁道野鸳鸯。
寄题缨溪草堂
周伦（明代）

背郭高林开草堂，堂前潭水即沧浪。鸥凫泛泛澄波静，云石泠泠白昼长。

试濯冠缨歌孺子，却疑图画对潇湘。仙郎莫负澄清志，尘海烟沙正渺茫。
仇山图
戴表元（宋代）

仇山山下仇人，白头宦学走风尘。
问渠家住山何处，云气漫漫不知路。
诗人作事例多痴，逢山且画且题诗。
不如邻翁不识与画，一生耕钓仇山下。
蝶恋花·送住
朱淑真（宋代）

楼外垂杨千万缕。欲系青住，少住住还去。犹自风前飘柳絮。随住且看归何处。
绿满山川闻杜宇。便做无情，莫也愁人苦。把酒送住住不语。黄昏却下潇潇雨。
范参议宜人高氏挽诗 其二
李弥逊（宋代）

兰玉无偏爱，衾裯不忍欺。甘辛同逆旅，生死独先知。

马鬣苔封合，鱼机宝帐遗。酸风入松槚，空作暮山悲。
游隐静山
梅尧臣（宋代）

心存名山久，积岁未及游。
将过值风雨，路不通马牛。
丁壮四五人，篮轝时更休。
转谷逢烟火，下隰多田畴。
偃穟黄压亩，刈麻东盈丘。
始觉山门深，长松如腾虬。
直上百余尺，苍髯叶修修。
五峰迎人来，冷逼台殿秋。
石泉出云中，引入舍下流。
缘源至岩口，岩底鱼可钩。
天昏碧溪去，果熟青猿偷。
草树不尽识，自起诗人羞。
溅溅涧水浅，苒苒菖蒲稠。
菖蒲花已晚，菖蒲茸尚柔。
灵根采九节，试共野僧求。
逡巡能致之，衰疾无甚忧。
昔闻有释子，渡江用杯浮。
栖心向兹地，埋骨在林陬。
驳阴漏斜光，徒欲穷巅幽。
夜还南陵郭，几落猛虎喉。
晚兴
陈浩（清代）

寂寞湖天晚，苍茫暗夕晖。孤村烟外失，一鸟雨中归。

秋老花独发，江寒蟹渐肥。平生游兴足，心与片帆飞。
罔象得玄珠
张籍（唐代）

赤水今何处，遗珠已渺然。离娄徒肆目，罔象乃通玄。

皎洁因成性，圆明不在泉。暗中看夜色，尘外照晴田。

无胫真难掬，怀疑实易迁。今朝搜择得，应免媚晴川。
寄题朱元晦武夷精舍五首 其二
陆游（宋代）

蝉蜕岩间果是无，世人妄想可怜渠。有方为子换凡骨，来读晦庵新著书。
累字戏作解愁吟简旧寮
宋伯仁（宋代）

愁。知不。
空白头。心事惊秋。
归兴满沧洲。貂蝉虽出兜鍪。
功名有愧黑貂裘。夷齐与盗跖总荒丘。
无非遽遽栩栩梦庄周。空教笑倒江上烟雨汀鸥。
一琴一剑一童一鹤一花瓯。自不须苦苦高卧元龙百尺楼。
著眼看翻云覆雨处豪杰总成羞。牙旗金甲蹇驴破帽穷通一任前修。
五湖千万顷明月则尽可棹歌横钓舟。
彭泽颜明府来谒
王世贞（明代）

偶然折腰罢，满路青山看。却笑陶彭泽，何因便去官。
山中菊花 其二
释古易（明代）

不寄在篱下，披离自不群。一秋无过客，空谷独逢君。

叶覆烟全碧，花饶水半芬。登高重九近，谁共酌秋云。
山居即事
释绍嵩（宋代）

碧树高岩底，柴门引径斜。
采茶寻远涧，护药插新笆。
澄水含斜汉，寒空散晚霞。
寂寥无与晤，聊欲玩烟花。
何止言挽诗
洪咨夔（宋代）

隽手芥拾紫，忠肝蒲伏青。
婴龙云气直，缚虎雪毛腥。
炊枕梦何短，书棺名更馨。
眇然人物几，墓草涕交零。